Descris în secolul XII de călătorul arab Ibn Jubayr ca „o minunăție de oraș, construit precum Cordoba“ (PN, 121), Palermo, intrat sub normanzi într-un proces lent și ireversibil de latinizare, a evoluat de la situația (de sfârșit de secol XI) de oraș islamic, aflat sub controlul politic și militar al unei elite creștine, la cea de capitală creștină, o città meravigliosa în care călătorul arab amintit (altminteri vizând în călătoria lui însăși Mecca) admira cel mai mult, în mod curios, biserica Santa Maria dell’Ammiraglio (cunoscută și sub numele La Martorana), edificiu integral creștin, cunoscut pentru câteva faimoase mozaicuri.